b"\n_START_ARTICLE_\nMichael Somare\n_START_PARAGRAPH_\nSir Michael Somare (s\xc3\xbcndinud 9. aprillil 1936 Rabaulis) on Paapua Uus-Guinea poliitik._NEWLINE_Ta oli riigi esimene peaminister p\xc3\xa4rast iseseisvumist (1975\xe2\x80\x931980) ja uuesti 1982\xe2\x80\x931985 ning 2002\xe2\x80\x932010. 13. augustil 2007 valis Paapua Uus-Guinea parlament ta 86 poolth\xc3\xa4\xc3\xa4lega neljandaks ametiajaks riigi peaministriks._NEWLINE_Ta s\xc3\xbcndis Ludwig Somare Sana ja Kambe Somare pojana. Ludwig t\xc3\xb6\xc3\xb6tas 1922\xe2\x80\x931947 politseinikuna ja t\xc3\xb5usis seersandi aukraadini. Ta julgustas inimesi asutama v\xc3\xa4ikeettev\xc3\xb5tteid ja kooperatiive, asutas Angorami kooperatiivide \xc3\xbchingu ja juhatas seda 1961\xe2\x80\x931967. Seej\xc3\xa4rel tegeles ta kauplemisega kuni surmani 1972. aastal. Tal oli 4 naist ja 6 last, kellest Michael oli vanim._NEWLINE_Michael kasvas \xc3\xbcles Ida-Sepiku provintsis. Teise maailmas\xc3\xb5ja ajal k\xc3\xa4is ta jaapanlaste juhatatud algkoolis, kus ta \xc3\xb5ppis jaapani keeles lugema, kirjutama ja arvutama. Tema isa oli s\xc3\xb5ja ajal metsas peidus, sest kartis oma elu p\xc3\xa4rast, aga Michaelile j\xc3\xa4id jaapanlastest head m\xc3\xa4lestused ja oma kaks olulist v\xc3\xa4lisreisi, esimese v\xc3\xa4lisreisi parlamendiliikmena ja esimese v\xc3\xa4lisreisi peaministrina, tegi ta Jaapanisse._NEWLINE_Alguses kuulus ta Pangu Parteisse, miile ta 1967 koos m\xc3\xb5ttekaaslastega asutas. 1968 valiti ta Uus-Guinea teistel parlamendivalimistel parlamenti. Pangu Partei sai parlamenti 9 liiget, l\xc3\xbckkas tagasi kutse koalitsioonil\xc3\xa4bir\xc3\xa4\xc3\xa4kimistele ja Somarest sai Uus-Guinea esimene ametlik opositsioonijuht. Parlamendi III koosseisus, mis valiti 1972, moodustas Pangu Partei koalitsioonivalitsuse ning sai algul rahandus- ja hiljem peaministriks. Somare m\xc3\xa4ngis v\xc3\xb5tmerolli Paapua Uus-Guinea omavalitsuse saamisel 1973. aastal ning iseseisvumisel 1975. aastal, samuti p\xc3\xb5hiseaduse ettevalmistamisel ja vastuv\xc3\xb5tmisel._NEWLINE_Ta on Rahvusliku Liidupartei (National Alliance Party) esimees._NEWLINE_2005. aasta m\xc3\xa4rtsis, kui ta hakkas Austraaliast Brisbane'ist koju lendama, k\xc3\xa4skis turvat\xc3\xb6\xc3\xb6taja Somarel rutiinse kontrolli k\xc3\xa4igus kingad jalast \xc3\xa4ra v\xc3\xb5tta. Somare pidas seda solvamiseks ning see p\xc3\xb5hjustas diplomaatilise protesti ja kahe riigi suhete jahenemise. Port Moresbys marssisid sajad inimesed Austraalia konsulaadi eest l\xc3\xa4bi, n\xc3\xb5udes vabandust ja kompensatsiooni. _NEWLINE_13. detsembril 2010 astus ta ametist tagasi, et vastata talle esitatud s\xc3\xbc\xc3\xbcdistustele ametiseisundi kuritarvitamises._NEWLINE_Ta oli uuesti peaminister 17. jaanuarist 2011 kuni 4. aprillini 2011."